2018/0202 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis

seasamh ón gComhairle i dtaca le glacadh Rialacháin ó Pharlaimint na hEorpa agus ón gComhairle maidir leis an gCiste Eorpach um Choigeartú don Domhandú le haghaidh Oibrithe Iomarcacha (CED) agus lena leasaítear Rialachán (AE) Uimh. 1309/2013.

1.Cúlra

An dáta a tíolacadh an togra chuig Parlaimint na hEorpa agus chuig an gComhairle (doiciméad COM(2018) 380 final – 2018/0202 (COD)) an 30 Bealtaine 2018 Dáta na tuairime ó Choiste Eacnamaíoch agus Sóisialta na hEorpa 12 Nollaig 2018 Dáta an tseasaimh ó Pharlaimint na hEorpa, an chéad léamh 16 Eanáir 2019 Dáta chomhaontú na Comhairle maidir le cur chuige ginearálta Páirteach Dáta na gcruinnithe tríthaobhacha Dáta an chomhaontaithe pholaitiúil i gCoiste na mBuanionadaithe An dáta a glacadh an seasamh ón gComhairle, an chéad léamh 15 Márta 2019 4 Feabhra 2020 15 Deireadh Fómhair 2020 27 Deireadh Fómhair 2020 16 Nollaig 2020 20 Eanáir 2021 19 Aibreán 2021 […].

2.Cuspóir an togra ón gCoimisiún

Is ionstraim speisialta é an Ciste Eorpach um Choigeartú don Domhandú (CED) atá lasmuigh d’uasteorainneacha an chreata airgeadais ilbhliantúil agus atá os cionn na n‑uasteorainneacha sin, rud a ligfidh don Aontas i gcónaí freagairt d’imthosca gan choinne. Is léiriú nithiúil é CED ar dhlúthpháirtíocht an Aontais le hoibrithe Eorpacha a bhfuil a bpoist caillte acu de dheasca teagmhas suntasach athstruchtúrúcháin. Tairgtear cúnamh d’oibrithe iomarcacha i bhfoirm pacáiste de bhearta pearsantaithe, arb é is aidhm dó iad a athimeascadh i bhfostaíocht inbhuanaithe a luaithe is féidir. Is é príomhchuspóir an togra a áirithiú nach stopfaidh an Ciste Eorpach um Choigeartú don Domhandú (CED) ag feidhmiú tar éis an 31 Nollaig 2020.

Is iad seo a leanas na príomhbhearta a mhol an Coimisiún chun an ciste a dhéanamh níos éifeachtaí agus níos freagrúla:

–Raon feidhme níos leithne maidir lena chur i bhfeidhm – chun é a chur ar a chumas don chiste freagairt ar bhealach níos solúbtha d’fhorbairtí eacnamaíocha amhail an t‑uathoibriú, an digitiú nó an t‑aistriú chuig geilleagar ísealcharbóin, leathnaítear an raon feidhme; dá bhrí sin, is é an tionchair a mheastar a bheadh ag teagmhas suntasach athstruchtúrúcháin a spreagfadh slógadh an chiste, ní an rud arbh é is cúis leis an teagmhas sin;

–Tairseach níos ísle - is gá 250 duine a bheith curtha as a bpost seachas 500 duine chun iarratas a chur isteach;

–Sonraí faireacháin níos mionsonraithe – go háirithe faoi chatagóir na n‑oibrithe (cúlra gairmiúil agus cúlra oideachais), a stádas fostaíochta agus an cineál fostaíochta a fuarthas; bailiú sonraí cáilíochtúla trí bhíthin suirbhé ar na tairbhithe;

–Scaipeadh scileanna digiteacha – é sin a bheith mar chuid éigeantach den phacáiste beart a thairgtear do na hoibrithe dífhostaithe;

–Nós imeachta um shlógadh atá simplithe agus níos tapúla – ní bheadh ach aon bheart amháin (iarratas ar aistriú buiséadach) ag teastáil. Ní bheadh gá a thuilleadh le togra ón gCoimisiún maidir leis an slógadh, toisc go mbeadh na hiarratais bunaithe ar aon chritéar idirghabhála amháin, is é sin an líon daoine atá dífhostaithe laistigh de thréimhse thagartha shainithe;

–Ráta cómhaoinithe ailínithe leis an ráta cómhaoinithe CSE+ is airde den Bhallstát lena mbaineann – chun iomaíocht idir na cistí a sheachaint.

3.Tráchtanna maidir leis an seasamh ón gComhairle

Tá an seasamh ón gComhairle ina léiriú ar an gcomhaontú ar thángthas air sna cruinnithe tríthaobhacha. I gcomparáid leis an togra ón gCoimisiún, áirítear an méid seo a leanas ar na hathruithe is mó tábhacht a tugadh isteach:

–Ainm an Chiste: athraítear ainm an chiste go ‘An Ciste Eorpach um Choigeartú don Domhandú le haghaidh Oibrithe Iomarcacha (CED)’. Coinneofar an giorrúchán reatha, CED;

–Critéir idirghabhála: an tairseach a laghdú tuilleadh go 200 duine curtha as a bpost, ach na tréimhsí tagartha mar atá sa togra ón gCoimisiún a choinneáil;

–Ráta cómhaoinithe: mar aon leis an ráta cómhaoinithe CSE+ is airde sa Bhallstát lena mbaineann, tugtar isteach íosráta cómhaoinithe 60 %;